
              CONFORM CU ORIGINALUL               
PARLAMENTUL ROMÂNIEI

CAMERA DEPUTAŢILOR

Comisia pentru tehnologia informaţiei şi comunicaţiilor

Nr.4c-19/105/18.05.2022
PLx nr.247/2022
AVIZ
asupra proiectului de Lege pentru ratificarea Acordului între Guvernul României și Guvernul Regatului Arabiei Saudite privind cooperarea în domeniul apărării, semnat la Riad, la 24 ianuarie 2022

În conformitate cu prevederile art.95 din Regulamentul Camerei Deputaţilor, Biroul permanent a trimis, Comisiei pentru tehnologia informației şi comunicaţiilor, spre avizare, proiectul de Lege pentru ratificarea Acordului între Guvernul României și Guvernul Regatului Arabiei Saudite privind cooperarea în domeniul apărării, semnat la Riad, la 24 ianuarie 2022 (PLx nr.247/2022).

Consiliul Legislativ a avizat favorabil proiectul de lege, conform avizului nr.490/03.05.2022.

Proiectul de lege are ca obiect de reglementare ratificarea Acordului între Guvernul României și Guvernul Regatului Arabiei Saudite privind cooperarea în domeniul apărării, semnat la Riad, la 24 ianuarie 2022. Astfel, Acordul cuprinde prevederi referitoare la domeniile pregătirii și educației militare, a schimbului de informații, transferului de tehnologie, cercetare și dezvoltare; în domeniul telecomunicațiilor, serviciilor medicale, industriei de apărare, al istoriei militare, al activităților culturale etc; înființarea Comitetului militar mixt, cu scopul de a dezvolta cooperarea militară, modul de soluționare a divergențelor.

În raport cu obiectul de reglementare, proiectul de lege face parte din categoria legilor ordinare, iar în aplicarea prevederilor art.75 alin.(1) din Constituția României, Camera Deputaților este prima Cameră sesizată.

Potrivit prevederilor art.62 din Regulamentul Camerei Deputaţilor, republicat, membrii Comisiei pentru tehnologia informației și comunicațiilor au dezbătut proiectul de lege în ședința din 18 mai 2022 și au hotărât, cu unanimiate de voturi, avizarea favorabilă a acestuia.                                  

